b'\n_START_ARTICLE_\nMahzor\n_START_PARAGRAPH_\nMahzor (hepreaksi \xe2\x80\x8f\xd7\x9e\xd7\x97\xd7\x96\xd7\x95\xd7\xa8\xe2\x80\x8e) on juutalaisten suurina juhlap\xc3\xa4ivin\xc3\xa4 jom kippurina ja ro\xc5\xa1 ha\xc5\xa1anana k\xc3\xa4ytt\xc3\xa4m\xc3\xa4 rukouskirja. Mahzor on erikoistunut muoto siddurista, juutalaisten perusrukouskirjasta._NEWLINE_Juutalaisten suurten vuotuisten juhlien, pesahin, \xc5\xa1avuotin ja sukkotin rukoukset poikkeavat hieman tavallisista sapattirukouksista. Periaatteessa jumalanpalveluksen eli tefillan rakenne on aina sama. Jokaisena juhlana luetaan kuitenkin erityisi\xc3\xa4 Tooran kappaleita, rukouksia sek\xc3\xa4 Tanakhin tekstej\xc3\xa4, joiden m\xc3\xa4\xc3\xa4r\xc3\xa4n vuoksi niit\xc3\xa4 on vaikea sis\xc3\xa4llytt\xc3\xa4\xc3\xa4 tavalliseen sidduriin. Varsinkin ro\xc5\xa1 ha\xc5\xa1anan ja jom kippurin jumalanpavelukset ovat teksteilt\xc3\xa4\xc3\xa4n hyvin rikkaita ja laajoja, joten ne sidotaan aina omiksi kokonaisuuksikseen. Monet rukouskirjakustantajat painavatkin erillisi\xc3\xa4 viisiosaisia mahzor-sarjoja, joissa jokaiselle juhlalle on oma kirja.'